স্টাফ রিপোর্টার ॥ শায়েস্তাগঞ্জ রেলওয়ে জংশনে সিলেট-ঢাকা, সিলেট-চট্টগ্রাম রেলপথের ৬টি আন্তঃন্গর ট্রেনের টিকেট সংকট নিরসনে ও টিকেট বৃদ্ধি দাবি জানানো হয়েছে। এ ব্যাপারে রেলমন্ত্রীর কাছে হবিগঞ্জ জেলা নাগরিক কমিটি নেতৃবৃন্দ স্মারকলিপি ও রেলওয়ে বিভাগীয় বানিজ্যিক কর্মকর্তার বরাবরে লিখিত অভিযোগ দিয়েছেন। জানা যায়, হবিগঞ্জ জেলা পর্যটন ও শিল্পনগরী হওয়ায় শায়েস্তাগঞ্জ রেলওয়ে জংশন থেকে প্রতিদিন ৬টি আন্তঃনগর ট্রেনের যাত্রী শায়েস্তাগঞ্জ-ঢাকা, শায়েস্তাগঞ্জ-চট্টগ্রাম আন্তঃনগর ট্রেন যোগে যাতায়াত করে থাকে। এছাড়া সরকারী, আধা-সরকারী এবং স্বায়ত্বশাসিত বিভিন্ন প্রতিষ্ঠানের কর্মকর্তা-কর্মচারীদের অফিসের কাজে প্রতিনিয়ত ঢাকা ও চট্টগ্রাম রেলপথে যাতায়াত করতে দেখা যায়। কিন্তু শায়েস্তাগঞ্জ থেকে ঢাকা এবং চট্টগ্রামগামী ট্রেনের যাত্রীর তুলনায় শায়েস্তাগঞ্জ রেলওয়ে ষ্টেশনে টিকেট বরাদ্দের সংখ্যা খুবই অপ্রতুল। ৬টি আন্তঃনগর ট্রেনে বর্তমানে শ্রেণী ভিত্তিক ২৪৪টি টিকেট বরাদ্দ রয়েছে। ...